ইকবাল আহমদ সরকার: গাজীপুরের কাপাসিয়ায় গণপিটুনিতে আনোয়ার হোসেন নামের এক ডাকাত নিহত ও অপর দুই ডাকাত আহত হয়েছে। ঘটনাস্থল থেকে বেশ কয়েকটি ধারালো অস্ত্র উদ্ধার করা হয়েছে। এঘটনায় থানায় মামলা হয়েছে।  কাপাসিয়া থানার ওসি জামাল উদ্দিন মীর জানান, গতকাল বুধবার ভোর সোয়া ৪টার দিকে ঢাকা-কাপাসিয়া-কিশোরগঞ্জ সড়কের কাপাসিয়া উপজেলার বিরউজালী নামক স্থানে ৭-৮ জনের ডাকাত  দল গাছ ফেলে সড়ক অবরোধ করে ডাকাতির প্রস্তুতি নিচ্ছিল। এ সময় একদল টহল পুলিশ রাতভর ডিউটি শেষে থানায় ফিরছিলেন। লেগুনাযোগে টহল পুলিশ ঘটনাস্থলে পৌঁছলে ডাকাতরা পুলিশের উপস্থিতি টের পেয়ে কয়েক রাউন্ড গুলি ছোড়ে। এর জবাবে পুলিশও পাল্টা গুলি ছোড়ে। এতে ডাকাত আনু পায়ে গুলিবিদ্ধ হন। পরে এলাকাবাসী আহত আনুসহ তিন ডাকাতকে পাকড়াও করে গণপিটুনী দেয়। বাকিরা পালিয়ে যায়। পুলিশ আহত অবস্থায় উদ্ধার করে ডাকাত আনু (৩৫), এখলাস (২২) ও রুবেল (১৯)কে কাপাসিয়া উপজেলা স্বাস্থ্য কমপ্লেক্সে নিয়ে যায়। চিকিৎসাধীন অবস্থায় বুধবার সকালে আনু মারা  যান। সে কাপাসিয়া উপজেলার লোহাদী গ্রামের আব্দুল বাতেনের ছেলে। তার লাশ গাজীপুর সদর হাসপাতালের মর্গে পাঠানো হয়। আহত এখলাস ও রুবেল সহোদর ভাই। তারা একই উপজেলার বিরউজালী গ্রামের মাইন উদ্দিনের ছেলে। ঘটনাস্থল থেকে ২টি রামদা, ১টি চাপাতি, ১টি ডেগার ও ৩টি ছোরা উদ্ধার করা হয়েছে।